**ČAKAJOČ GODOTA**

**NASTOP NA 15. FRANKOFONSKEM DNEVU V CELJU**

Pod vodstvom profesorice Mary Ellen Ramasimanana Virtič smo dijakinje tretjih letnikov Jana Lončarič, Pia Milić in Tina Fekonja pripravile in v francoščini zaigrale odlomek iz tragikomedije Samuela L. Becketta, *Čakajoč Godota*. Skupaj z devetimi drugimi gimnazijami iz celotne Slovenije smo se 19. marca 2013 predstavile na Frankofonskem dnevu v Celju in prispevale del k celotni igri. Naše učenje in interpretiranje je nadzoroval francoski gledališki igralec in režiser Victor Thimonier iz Lyona, ki je vse skupaj povezal in v naše igranje dolil tudi svoje znanje.

Že med pripravami smo se zelo zabavale in se preko dihalnih vaj, interpretacije besedila in vživljanja v Beckettove groteskne like veliko naučile o igralstvu. Zagotovo pa je bila izkušnja najbolj poučna zato, ker smo z njo razširile tudi svoje znanje francoščine.

Na dan dogodka smo poklepetale z novimi prijateljicami iz Celja, ki so igrale z nami, in se pred predstavo sprehodile po Celju. Preden so gledalci začeli polniti dvorano, je med sodelujočimi zavladala prijetna napetost. Kljub tremi smo igro izpeljale odlično in na odru zelo uživale. Predstavo si je prišlo ogledat tudi nekaj naših sošolcev, ti so jo zelo pohvalili.

Celotna izkušnja se nam je zdela zelo zanimiva in zabavna. Upamo, da bomo imele še veliko priložnosti dokazati svoje igralske sposobnosti in se tako še marsikaj koristnega naučiti.

Tina Fekonja, 3. E

Marec 2013